CELEX: 32015D1612
Language: fi
Date: 2015-09-23 00:00:00
Title: Komission täytäntöönpanopäätös (EU) 2015/1612, annettu 23 päivänä syyskuuta 2015, tiettyjen kolmansien maiden kansallisten tilinpäätösstandardien ja kansainvälisten tilinpäätösstandardien käytöstä kolmansien maiden arvopapereiden liikkeeseenlaskijoiden laatiessa konsolidoituja tilinpäätöksiään tehdyn päätöksen 2008/961/EY muuttamisesta (tiedoksiannettu numerolla C(2015) 6369) (ETA:n kannalta merkityksellinen teksti)

25.9.2015   
            
            
               FI
            
            
               Euroopan unionin virallinen lehti
            
            
               L 249/26
            
         KOMISSION TÄYTÄNTÖÖNPANOPÄÄTÖS (EU) 2015/1612,
   annettu 23 päivänä syyskuuta 2015,
   tiettyjen kolmansien maiden kansallisten tilinpäätösstandardien ja kansainvälisten tilinpäätösstandardien käytöstä kolmansien maiden arvopapereiden liikkeeseenlaskijoiden laatiessa konsolidoituja tilinpäätöksiään tehdyn päätöksen 2008/961/EY muuttamisesta
   
      
         (tiedoksiannettu numerolla C(2015) 6369)
      
   
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta ja direktiivin 2001/34/EY muuttamisesta 15 päivänä joulukuuta 2004 annetun Euroopan parlamentin ja neuvoston direktiivin 2004/109/EY (1) ja erityisesti sen 23 artiklan 4 kohdan kolmannen alakohdan,
   sekä katsoo seuraavaa:
   
               (1)
            
            
               Direktiivin 2004/109/EY 23 artiklan mukaan kolmansien maiden liikkeeseenlaskijat voidaan vapauttaa velvoitteesta laatia konsolidoidut tilinpäätöksensä unionissa hyväksyttyjen kansainvälisten tilinpäätösstandardien (International Financial Reporting Standards, IFRS) mukaisesti, jos kyseisen kolmannen maan soveltamassa yleisesti hyväksytyssä tilinpäätösnormistossa (Generally Accepted Accounting Principles, GAAP) asetetaan vastaavat vaatimukset. Jotta voidaan arvioida, vastaako kyseisen kolmannen maan yleisesti hyväksytty tilinpäätösnormisto hyväksyttyjä IFRS-standardeja, komission asetuksessa (EY) N:o 1569/2007 (2) esitetään vastaavuuden määritelmä ja säädetään menetelmästä, jolla määritetään kolmannen maan tilinpäätösnormiston vastaavuus.
            
         
               (2)
            
            
               On tärkeä arvioida sellaisten maiden tilannetta, jotka ovat toteuttaneet toimenpiteitä saattaakseen tilinpäätösnormistonsa vastaamaan IFRS-standardeja tai hyväksyäkseen ne. Tämän vuoksi asetusta (EY) N:o 1569/2007 olisi muutettava siten, että väliaikaista vastaavuutta jatketaan 31 päivään maaliskuuta 2016 .
            
         
               (3)
            
            
               Komission päätöksen 2008/961/EY (3) mukaan ennen 1 päivänä tammikuuta 2015 tai sen jälkeen alkavia tilikausia kolmannen maan liikkeeseenlaskija saa laatia konsolidoidut vuositilinpäätöksensä ja konsolidoidut puolivuotiskatsauksensa Intian tasavallan yleisesti hyväksytyn tilinpäätösnormiston mukaisesti.
            
         
               (4)
            
            
               Intian hallitus ja Intian tilintarkastajien instituutti (Institute of Chartered Accountants) antoivat julkisen sitoumuksen ottaa IFRS-standardit käyttöön 31 päivään joulukuuta 2011 mennessä, ja tavoitteena oli, että Intian tilinpäätösnormisto on täysin IFRS-standardien mukainen kyseiseen päivään mennessä. Tämä prosessi on viivästynyt. Euroopan arvopaperimarkkinaviranomainen (EAMV) toimitti komissiolle lokakuussa 2014 lausunnon Intian tilinpäätösnormiston vastaavuudesta. Tässä lausunnossaan EAMV huomautti, että Intian tilinpäätösnormisto eroaa IFRS-standardeista monin tavoin, jotka saattavat olla käytännössä merkittäviä.
            
         
               (5)
            
            
               Intian tilintarkastajien instituutti julkaisi maaliskuussa 2014 uuden etenemissuunnitelman Intian tilinpäätösnormiston ja IFRS-standardien lähentämisen toteuttamiseksi. Intian yritysministeriö (Ministry of Corporate Affairs) ilmoitti 2 päivänä tammikuuta 2015 Intian tilinpäätösnormiston ja IFRS-standardien lähentämistä koskevan etenemissuunnitelman tarkistamisesta. Tarkistetun etenemissuunnitelman mukaan kaikkien listautuneiden yritysten on käytettävä IFRS-standardeihin lähennettyä Intian tilinpäätösnormistoa 1 päivänä huhtikuuta 2016 tai sen jälkeen alkavilla tilikausilla. IFRS-yhteensopivan tilinpäätösraportointijärjestelmän täytäntöönpanon aikatauluun ja IFRS-järjestelmän noudattamisen valvontaan liittyy kuitenkin edelleen epäselvyyksiä.
            
         
               (6)
            
            
               Näin ollen on syytä jatkaa siirtymäaikaa 31 päivään maaliskuuta 2016, jotta kolmansien maiden liikkeeseenlaskijat voivat laatia unionissa vuositilinpäätöksensä tai puolivuotiskatsauksensa Intian tilinpäätösnormiston mukaisesti. Tämän lisäajan puitteissa Intian viranomaisten pitäisi pystyä saattamaan Intian tilinpäätösnormiston IFRS-standardeihin lähentäminen päätökseen.
            
         
               (7)
            
            
               Koska siirtymäaika, jonka ajaksi päätöksessä 2008/961/EY myönnettiin vastaavuus Intian tilinpäätösnormistoille, päättyi 31 päivänä joulukuuta 2014, tätä päätöstä olisi oikeusvarmuuden vuoksi sovellettava 1 päivästä tammikuuta 2015.
            
         
               (8)
            
            
               Sen vuoksi päätöstä 2008/961/EY olisi muutettava.
            
         
               (9)
            
            
               Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Korvataan päätöksen 2008/961/EY 1 artiklan kolmannessa kohdassa päivämäärä ”1 päivänä tammikuuta 2015” päivämäärällä ”1 päivänä huhtikuuta 2016”.
   2 artikla
   Tämä päätös on osoitettu kaikille jäsenvaltioille.
   Tätä päätöstä sovelletaan 1 päivästä tammikuuta 2015.
   
      Tehty Brysselissä 23 päivänä syyskuuta 2015.
      
         
            Komission puolesta
         
         Jonathan HILL
         
            Komission jäsen
         
      
   
   
      (1)  EUVL L 390, 31.12.2004, s. 38.
   
      (2)  Komission asetus (EY) N:o 1569/2007, annettu 21 päivänä joulukuuta 2007, menetelmästä kolmansien maiden arvopapereiden liikkeeseenlaskijoiden soveltamien tilinpäätösstandardien vastaavuuden määrittämiseksi Euroopan parlamentin ja neuvoston direktiivien 2003/71/EY ja 2004/109/EY nojalla (EUVL L 340, 22.12.2007, s. 66).
   
      (3)  Komission päätös 2008/961/EY, tehty 12 päivänä joulukuuta 2008, tiettyjen kolmansien maiden kansallisten tilinpäätösstandardien ja kansainvälisten tilinpäätösstandardien käytöstä kolmansien maiden arvopapereiden liikkeeseenlaskijoiden laatiessa konsolidoituja tilinpäätöksiään (EUVL L 340, 19.12.2008, s. 112).